Judith Mason was ‘getrou aan haar eie kuns’ | Netwerk24
Judith Mason was ‘getrou aan haar eie kuns’
Deur Laetitia Pople 29 Desember 2016 15:19
Judith Mason het getrou gebly aan haar kuns en oortuigings en het nie agter modes of nuwe kunsstrominge aangeloop nie.
Só huldig die kunskenner Marilyn Martin die gevierde Suid-Afrikaanse kunstenaar Judith Mason, wat Donderdagoggend gesterf het in haar huis op Witrivier. Sy was 78.
“Sy sal onthou word vir haar meesterlike tegniek wat teken en skilder betref. Sy het gehou by haar kuns en hoe sy dit gesien het. Haar temas en onderwerpe was werklik uniek in Suid-Afrikaanse kuns. Sy het ’n realistiese tegniek aangewend in haar kunswerke wat uiteindelik surrealisties en metafisies geword het. Soms was dit vir die toeskouer moeilik om na haar werk te kyk. Dit was juis dít wat ’n mens waardeer van haar werk.”
Mason het in Junie vanjaar ’n uitstalling van nuwe werke op die kunstefees Hermanus FynArts gehad. Sy het in verskeie media gewerk, onder meer in olie, potlood, drukkuns en gemengde media. Verskeie gesogte kunstenaarsboeke uit haar hand het verskyn. Haar werke was ryk aan simboliek en mitologie.
Mason se werk is in talle groot museums en korporatiewe versamelings opgeneem, nie net in Suid-Afrika nie, maar ook in versamelings in Europa, Amerika en Australië.
Sy het haar kunsopleiding aan die Universiteit van die Witwatersrand ontvang en haar eerste solotentoonstelling in 1964 gehou. Sy het Suid-Afrika op die Venesiese Biënnale verteenwoordig, asook op Art Basel.
In die jare negentig het haar werk deel van die Suid-Afrikaanse skool- en universititeitkurrikulums geword.
Haar opdragwerke sluit onder meer samewerking met Marguerite Stephens vir die Royal Hotel in Durban in, asook loodglaswerk vir die Great Park-sinagoge in Johannesburg.
Sy het ook werk in boeke gepubliseer en nou saam met digters gewerk aan gesamentlike publikasies met woord en beeld. Sy het onder meer die voorblad vir die digter Joan Hambidge se bundel Lot se vrou ontwerp.
Kunstenaar Judith Mason sterf